AOT ร่วง 3% โบรกแนะ “ขาย” ชี้ขาดทุนเรื้อรัง เซ่นโควิดฉุดเที่ยวบินลด
AOT ราคาดิ่ง 3% เซ่นโควิดทำพิษ ฉุดเที่ยวบินลด โดยโบรกฯมองว่าจะยังขาดทุนอีกอย่างน้อย 2-3 ไตรมาสจนกว่าจะเปิดประเทศได้ ยังคงแนะนำ “ขาย” ราคาเป้าหมาย 45 บ.
24 มิ.ย. 2564

ผู้สื่อข่าวรายงานว่าวันนี้ (24 มิ.ย.64) ราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 14.38 น. อยู่ที่ระดับ 63.75 บาท ลดลง 2.00 บาท หรือ 3.04% โดยทำจุดสูงสุดที่ 65.50บาท และทำจุดต่ำสุดที่ 63.00 บาท ด้วยมูลค่าการซื้อขาย 1.92 พันล้านบาท  

บริษัทหลักทรัพย์ คันทรี่กรุ๊ป จำกัด (มหาชน) ระบุในบทวิเคราะห์ (17 พฤษภาคม 2564) โดยประเมิน AOT ว่าไตรมาส 2/2564 ยังขาดทุนต่ออีก 3,644 ล้านบาท จากที่มีกำไร 3,648 ล้านบาทในไตรมาส 2/2563 และเพิ่มจาก 3,442 ล้านบาทในไตรมาส 1/2564 ด้วยแรงกดดันหลักยังคงมาจากประเด็นเรื่องโควิดที่ทำให้การเดินทางทางอากาศชะลอตัวไปอย่างมาก ซึ่งเริ่มเห็นผลกระทบตั้งแต่ปลายไตรมาส 2/2563 ที่ผ่านมา โดยไตรมาสนี้เป็นการขาดทุนเป็นไตรมาส 4 ติดต่อกันซึ่งแม้จะขาดทุนแต่แผนการลงทุนยังเหมือนเดิม 
โดยปัจจุบันอยู่ระหว่างก่อสร้างรันเวย์ที่ 3 แต่อาคารเทอร์มินอล 2 ยังต้องรอผลการพิจารณาของหน่วยงานด้านการบินในต่างประเทศอย่าง ICAO, IATA อีกที ซึ่งแนวโน้มช่วงไตรมาส 3/2564 (เม.ย.-มิ.ย. 2564) ยังไม่ดี อีกทั้งหลังเดือน เม.ย.-พ.ค. สายการบินมีการลดเที่ยวบินอีกครั้งหลังการระบาดรอบ 3 ซึ่งทำให้ฝ่ายวิจัยมีการปรับประมาณการณ์ขาดทุนขึ้นเป็น 12,953 ล้านบาท จากเดิม 8,019 ล้านบาท โดยมองว่าผลประกอบการจะยังขาดทุนอีกอย่างน้อย 2-3 ไตรมาสจนกว่าจะ เปิดประเทศได้ ยังคงแนะนำ “ขาย” ราคาเป้าหมาย 45 บาท 